Prezident karantin davrida soliq tushumlari kamayib ketgani haqida gapirdi

Davlat rahbari O‘zbekistonda karantin muddatini joriy yilning 10 mayiga qadar uzaytirilganiga to‘xtalar ekan, vaziyat nechog‘li jiddiyligini ta'kidladi.
«Fuqarolarimizning daromad manbayi cheklanib qolmoqda, odamlar qiynalyapti. O‘z navbatida joylarda qurilish, ishlab chiqarish korxonalarining aksariyat qismi faoliyatini to‘xtatdi yoki to‘liq quvvat bilan ishlamayapti», deya prezidentning so‘zlarini keltirmoqda Kun.uz muxbiri.
Prezident bu holat hududlarda iqtisodiyot va ijtimoiy sohaga, aholi hayotiga salbiy ta'sir ko‘rsatayotganiga e'tibor qaratdi.
Ma'lum qilinishicha, davlat budjetiga soliq tushumlari so‘nggi bir haftada Navoiyda 11 milliard, Jizzaxda 15 milliard, Qashqadaryoda 22 milliard, Sirdaryoda 12 milliard so‘mga kamayib ketgan.
«Pandemiyadan zarar ko‘rgan ko‘plab xorijiy davlatlar karantin cheklovlarini bosqichma-bosqich yenillashtirib borayotganiga guvoh bo‘lyapmiz. Bizda ham karantin boshlanganiga mana, bir oy bo‘ldi. Umuman koronavirus aniqlanmagan tuman, shaharlarimiz bor. Birinchi navbatda ushbu hududlarda karantin cheklovlarini sekin-astalik bilan yumshatish fursati keldi.
Xalq deputatlari shahar, tuman kengashlari qarori bilan qaysi korxonalarni birinchi navbatda ishlatish kerakligi to‘g‘risida taklif olamiz. Ishlab chiqarish, qurilish korxonalari mutlaqo to‘xtab qolmasligi kerak. Hokimlar kafolat xati beradi.
Shuni ta'kidlashni istardim, bu yumshatish sanitariya va karantin qoidalariga yuz foiz amal qilgan holda qilingan holda amalga oshiriladi. Chunki biz odamlarimizni boqishimiz kerak, hayot davom etyapti», dedi prezident.